Har lejer betalt for meget i forbrug, har udlejer to muligheder for tilbagebetaling; overførsel til lejers nemkonto eller modregning i huslejen. Det er dog vigtigt, at lejer modtager tilbagebetalingen ved førstkommende huslejebetaling efter modtagelsen af forbrugsregnskabet. De fleste udlejere vælger at modregne det overskydende forbrug i huslejen, således at lejer betaler tilsvarende mindre i husleje første måned efter, at lejer har modtaget forbrugsregnskabet.   Har lejer omvendt betalt for lidt i aconto, har udlejer ikke samme krav på at få pengene tilbagebetalt med det samme. Skal lejer betale en efterregning for forbrug, må udlejer først opkræve det sammen med huslejen mindst en måned efter, at lejer har modtaget forbrugsregnskabet. Det er derfor ikke nødvendigvis den førstkommende huslejebetaling efter modtagelsen, da der mindst skal være gået en måned. Har lejer derfor modtaget forbrugsregnskabet d. 5. i en måned, vil der gå næsten 2 måneder, før udlejer kan opkræve lejer for efterregningen.   Overstiger efterbetalingen af forbrug 3 måneders husleje, må udlejer ikke kræve det fulde beløb på én huslejeopkrævning, men i stedet har lejer krav på at få betalingen delt i 3 rater fordelt på 3 huslejeopkrævninger.